OBH 4242/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

V. I. tihanyi lakos a MULTIFER  Bt. nevében panasszal fordult az állampolgári jogok országgyűlési biztosa általános helyetteséhez, mert a Veszprém Megyei Nyugdíjbiztosítási Igazgatóság panaszos szerint jogtalanul fizetési meghagyással 466.535 forint megfizetésére kötelezte. A fizetési meghagyás a Bt. 1991. október 7- 1995. április 30-ig terjedő időre szól olyan kültag /kültagok/ utáni járulék tartozás miatt, aki díjazásban nem részesült. 

A panaszos szerint a költségekkel járó hosszadalmas peres eljárást és az azzal összefüggő további hátrányt nem tudja vállalni. A méltányos elbírálást a panaszos azért tartja indokoltnak, mert a Bt. a vizsgált időszakban veszteséges volt, mint beltagnak a panaszosnak sem volt jövedelme. A bejelentési kötelezettségével kapcsolatos mulasztását pótolta és a jogszabályban előírt járulékfizetési kötelezettségét a jövőre nézve vállalja.
Panasza elbírálására vonatkozóan irányadónak véli a 45/1995. /VI.30./ AB határozatokat. 

Érintett alkotmányos jogok

A szociális biztonsághoz való jog /Alk. 70/E. § (1-2) bek. /

Alkalmazott jogszabályok

/A vizsgált időszakban hatályos jogszabályoknak megfelelően./
A társadalombiztosításról szóló 1975. évi II.tv. /T/ 
	10. § 	(1) E törvény alapján biztosított..............
	              (2) Az (1) bekezdésben említett személyeken túl a biztosítás kiterjed....
	              c./  a betéti társaság természetes személy tagjára 	

	T.103/E. § (2) A társas vállalkozás a 10. § (2) bekezdésben említett tagjának ... személyes 	közreműködés alapján kiosztott jövedelme, de havonként legalább a tárgyév első napján 	érvényes minimálbér útán ... köteles társadalombiztosítási járulékot fizetni. 
	
	(3) A társas vállalkozás tagja ... a (2) bekezdésben említett társadalombiztosítási járulék 	alapjául  szolgáló jövedelem, legfeljebb azonban napi ... forint naptári évre számított 
	összege után köteles négyszázalékos mértékű egészségbiztosítási és hatszázalékos 	mértékű nyugdíjjárulékot fizetni. 

	T.111. § Rendbírságot köteles fizetni a munkáltató, egyéb szerv és személy, ha a 	társadalombiztosítási jogszabályokban meghatározott bejelentési nyilvántartási,  	adatszolgáltatási, illetőleg a társadalombiztosítási feladatok ellátásával kapcsolatos 	kötelezettségének nem, vagy nem az előírt módon tesz eleget. 

Megállapított tényállás

A MULTIFER BT. 1991. október 7-én alakult 1 fő beltaggal /a panaszos/ és 1 fő kültaggal, a kültag tagsága 1993. április 2-ig állt fenn. A társasági szerződés módosítása szerint 1991. november 15-től a kültag személyes közreműködésre volt kötelezett. 
A társasági szerződés 1993. április 2-án történt módosítása szerint uj kültag lépett a társaságba az előző személy helyett /az üzletben eladó/, szintén személyes közreműködésre kötelezettként. 

A Bt. a társadalombiztosítási bevallási és járulékfizetési kötelezettségét késve, több esetben a társasági szerződésből folyó kötelezettségétől eltérő módon teljesített. 

A fenti mulasztások miatt az illetékes Megyei Nyugdíjbiztosítási Igazgatóság ellenőrzést tartott a Bt-nél 1995. május 18-án, majd a MULTIFER BT-t az 1995. június 6-án kelt 98/1995. számú fizetési meghagyással 257.106 forint elmarad járulék 145.152 forint késedelmi pótlék  és 64.277 forint rendbírság megfizetésére kötelezte. A Bt. a fizetési meghagyást 1995. június 12-én átvette.  A jogorvoslatra rendelkezésre álló 30 napon belül a fizetési meghagyást keresettel nem támadta meg. A panaszos aláírásával 1995. szeptember 19-én az igazgatósághoz érkezett levele szerint a fizetési meghagyást nem kívánja megtámadni, de néhány kifogást emel. A kifogásokra a Megyei Nyugdíjbiztosítási Igazgatóság igazgatója az 1995. október 4-én kelt 2048/95. számú levelében / a panaszhoz mellékelt/ érdemben megadta a választ és közölte a méltányossági lehetőséget.

Ezt követően a panaszos a Veszprémi Városi Bírósághoz /1995. november 16-án átvett/ keresetlevelet nyújtott be.
A Veszprémi Városi Bíróság a 11.P. 23457/95/4.számú végzésével a keresetlevelet elkésettség okán idézés kibosátása nélkül elutasította. A végzés elleni fellebbezést, és igazolási kérelmet a Veszprém Megyei Bíróság szintén elutasította. A fentiekre tekintettel a fizetési meghagyás jogerős és végrehajtható lett. 

A vizsgálat során az állampolgári jogok országgyűlési biztosa általános helyettese a továbbiakban azt is megállapította, hogy a Megyei Egészségbiztosítási Pénztár /illetőleg Megyei Nyugdíjbiztosítási Igazgatóság/ jogszerűen járt el, amikor a személyes közreműködés címén kiosztott jövedelem hiányában a járulékot "legalább a minimál bér alapján " megállapította az 1-1 fő kültag után, valamint a bejelentési kötelezettség elmulasztása /késedelmes teljesítése/ miatt rendbírságot;  - a késedelmes járulékfizetés miatt  késedelmi pótlékot szabott ki.

A panaszos a rendelkezésre álló törvényes határidőn belül jogorvoslattal  annak ellenére sem élt /illetőleg késedelembe esett/, hogy a társadalombiztosítási peres eljárás illetékmentes, valamint nem vette igénybe a felajánlott méltányossági lehetőséget sem, nevezetesen, hogy a rendbírság és a késedelmi pótlék összegének méltányosságból történő elengedését kérhette volna a Megyei Egészségbiztosítási Pénztár Igazgatójától. 
	
A panaszos által felhozott 45/1995. /VI.30./ AB határozat tárgyát a szerzői díjak utáni járulék és a baleseti járulék fizetési kötelezettség képezi, nem vonatkoztathatók a megállapításai az adott ügyre. 
Időközben a Veszprém Megyei Egészségbiztosítási Pénztár a T. 104/A. § alapján intézkedett a végrehajtás érdekében.  / Az adott összeg több mint 1 millió forint volt./ 

A fentiek alapján az állampolgári jogok országgyűlési biztosa általános helyettese, mivel alkotmányos jogsérelmet nem állapított meg, valamint hatáskör hiányában a vizsgálatot lezártnak tekinti. 

Budapest, 1997. május 

Dr. Polt Péter